El Col·legi Major Sant Joan de Ribera acull un concert de saxofons, amb Marcus Weiss com a protagonista AJORNAT PER DOL OFICIAL
2025-07-24

AJORNAT PER DOL OFICIAL

Comptant amb la col·laboració de l’Ajuntament de Burjassot, a través de les Regidories de Cultura i Joventut, dirigides per Javier Naharros, el Col·legi Major Sant Joan de Ribera, conegut com el Castell, acollirà  un concert molt especial, este dissabte, 24 de febrer a les 18.30 hores.

Es tracta d’un quartet de saxofons entre els quals es trobarà el famós saxofonista suís i professor de la Hochschule für Musik de Basilea, Marcus Weiss, encarregat de liderar el quartet en un emocionant concert, en el qual estarà acompanyat per Alejandro Oliván, actual professor assistent de la seua aula de saxo; Carlos Tena, membre de la Banda Municipal de Castelló, i el burjassoter i concertista internacional, Pablo González.

Junts interpretaran música barroca de Johann Sebastian Bach, en un projecte musical innovador ideat i promogut per Weiss, “l’atrevit apropament des de la perspectiva moderna del saxofon, l’inqüestionable impuls intel·lectual del mestre suís, així com el cos sonor que esta formació ofereix, promet una experiència auditiva única que transportarà al públic a la majestuositat del període barroc, a través d’una de les seues composicions més emblemàtiques, les Variacions Goldberg per a teclat”, han assenyalat els organitzadors del concert.

La combinació del mestratge de Weiss i la destresa de tots els músics, tots ells antics alumnes seus, garantix una retrobament inoblidable a través de la grandiositat d’esta música que no s’ha de deixar passar. L’entrada és lliure i gratuïta fins a completar aforament.